Prezident Janubiy Koreya parlamenti delegasiyasini qabul qildi

O`zbekiston Respublikasi Prezidenti Shavkat Mirziyoev 6 aprel kuni Koreya Respublikasi parlamentining Milliy Assambleya Spikeri Pak Byon Sok boshchiligidagi delegasiyasini qabul qildi. Bu haqda Prezident Matbuot xizmati ma`lum qildi.
Delegasiya tarkibida mamlakatimizga spikerdan tashqari Janubiy Koreya parlamentining davlat boshqaruvi, moliyaviy siyosat, sanoat, savdo, energetika, transport, qishloq xo`jaligi, ekologiya, sog`liqni saqlash, mehnat munosabatlari, madaniyat, sport va turizm kabi ustuvor yo`nalishlar bo`yicha qo`mitalariga a`zo 6 nafar deputat ham kelgan.
Suhbat chog`ida ikki tomonlama munosabatlar va mintaqaviy hamkorlikning dolzarb masalalari ko`rib chiqildi. O`zbekiston Respublikasi va Koreya Respublikasi o`rtasidagi do`stlik va alohida strategik sheriklik munosabatlarini mustahkamlashda parlamentlar muhim o`rin tutayotgani ta`kidlandi.
Davlatimiz rahbari faol almashinuvlar davom etayotgani, keng ko`lamli O`zbekiston-Koreya hamkorligi jadal rivojlanib borayotganini katta mamnuniyat bilan qayd etdi. Joriy yil boshida ikki mamlakat etakchilarining onlayn-sammiti muvaffaqiyatli o`tkazildi.
Pak Byon Sok samimiy qabul uchun minnatdorlik bildirib, O`zbekiston Prezidentiga Koreya Respublikasi Prezidenti Mun Chje Inning salomi va ezgu tilaklarini etkazdi.
Uchrashuvda global iqtisodiy vaziyat murakkab bo`lib turgan bir paytda o`zaro savdo hajmi saqlab qolinishiga erishilayotgani ta`kidlandi. Koreyaning etakchi kompaniya va banklari ishtirokida umumiy qiymati 3 milliard dollardan ziyod yangi investisiya loyihalari tayyorlandi. Umuman, Koreya Respublikasining mamlakatimizga investisiyalari hajmi 7 milliard dollardan oshdi.
O`zbekistonda koronavirus pandemiyasiga qarshi kurashda koreyalik sheriklar tomonidan katta amaliy ko`mak ko`rsatilgani uchun minnatdorlik bildirildi.
Milliy Assambleya Spikeri va deputatlari mamlakatlarimiz o`rtasidagi ko`p qirrali hamkorlikni kengaytirish borasidagi faol sa`y-harakatlar uchun, shuningdek, Seulning Koreya yarim orolidagi vaziyatni tinch yo`l bilan hal etish borasidagi harakatlari, Yangi shimoliy siyosatni amalga oshirish doirasidagi mintaqaviy tashabbuslari qat`iy qo`llab-quvvatlanayotgani uchun O`zbekiston Prezidentiga samimiy tashakkur izhor etdilar.
“Koreya Respublikasi – Markaziy Osiyo” hamkorlik forumi doirasidagi yaqin muloqotni davom ettirish muhim ekani ta`kidlandi.
Sog`liqni saqlash, ta`lim, ilm-fan va madaniyat, gumanitar almashinuv sohalaridagi qo`shma dasturlarni amalga oshirish masalalari ham ko`rib chiqildi.